**REPUBLIKA E KOSOVËS**

REPUBLIC OF KOSOVO / REPUBLIKA KOSOVA

**KOMUNA E SHTIMES**

MUNICIPALITY OF SHTIME/ OPSTINA STIMLJE

**Zyra e Kryetarit të Komunës**

/Kancelarija presednika opstine/mayor’s office

Zyra për Informim/ Information Office/ Kancelarija za Informisanje

**Procesverbal nga mbledhja e I-rë e Këshillit Komunal për Siguri në Bashkësi (KKSB), e mbajtur më 23 shkurt 2024, në ora 14:00, në sallën e Kuvendit**

Në mbledhje kanë marrë pjesë: Nënkryetari i Komunës, Faruk Beqa, komandanti i Stacionit Policor në Shtime, Haxhi Behluli, Albert Ramadani (KLSP), Lorik Ramaj FSK, Skender Baftiu (KBI), Xhavit Bungu kryetar i KP, Muhadin Halili (EVSB), Reshat Gashi (ZBGJ), Lulzim Sahiti, (ZI), Skender Dauti, (ZE), dhe Vlora Hyseni (ZI),

Nënkryetari i Komunës z. Beqa merr fjalën dhe falënderon të pranishmit që sot janë prezent në këtë mbledhje dhe prezanton pikat e rendit të ditës:

1. **Shqyrtimi i Ekstrakt-Procesverbalit nga mbledhja e mbajtur më 12 dhjetor 2023;**
2. **Informatë për çështje të sigurisë në komunën e Shtimes nga Policia e Kosovës;**
3. **Informatë nga Njësia Profesionale për Zjarrfikje dhe Shpëtim në Shtime;**
4. **Të ndryshme.**

**1.Shqyrtimi i Ekstrakt-Procesverbalit nga mbledhja e mbajtur më 12 dhjetor 2023**

**Faruk Beqa:** Përshëndetje për të pranishmit! Është mbledhja e parë për këtë vit, kemi parë edhe pikat e rendit të ditës. A jeni që ky procesverbal të kaloj pasiqë tanimë e keni parë, pak a shumë na kthen mbrapa dhe na kujton për atë se çfarë kemi biseduar në mbledhjen e fundit. Dhe nëse dikush ka për të shtuar ose për të hequr ndonjë pikë nga ky rend i ditës.

Antarët e KKSB-së unanimisht e aprovuan procesverbalin e mbledhjes së kaluar.

1. **Informatë për çështje të sigurisë në komunën e Shtimes nga Policia e Kosovës**

**Faruk Beqa:** Si zakonisht komandanti i policisë, Haxhi Behluli e merr fjalën dhe n’a informon për situatën e sigurisë në komunën tonë.

**Haxhi Behluli:** Falemnderit nënkryetar, përshëndetje për të gjithë juve antarë! Është mbledhja e parë për këtë vit, dhe ne pak a shumë kemi analizuar edhe mbledhjen e fundit që është mbajtur. Disa rekomandime që kanë qenë, ato edhe këtë vit kemi me u mundu t’i shqyrtojmë dhe me i realizuar në bazë të asaj që na kërkohet nga KKSB-ja, dhe anëtarëve këtu.

Tani kur po raportojmë për gjendjen në komunën tonë, sipas statistikave të përgjithëshme vlerësohet situata e nivelit të qetë, përderisa nga rastet e regjistruara dhe informatat që janë trajtuar në nivel të sigurisë vërtetohet se në zonën tonë të përgjegjësisë nuk kemi pas raste të karakterit të rëndë si dhe duke u bazuar në paramentrat e bashkëpunimit me institucionet tjera të sigurisë, duke përfshirë edhe institucionin e komunës nuk kemi ndonjë segment kriminal apo ndonjë situatë që paraqet rrezik për rajonin e komunës së Shtimes.

Raste pak më të rënda mund t’i cilësojmë vjedhjet nëpër shkolla, por në bazë të asaj që shohim janë persona të rinjë që nuk janë identifikuar ende, të cilët shkaktuan dëme.

Në janar i kemi tri raste, dy raste i kemi këtu në qytet ndërsa një në fshatin Carralevë.

Jemi duke punuar edhe më shumë në parandalimin e drogave, dhe kemi kapur dy persona, u është ndaluar një sasi, jo shumë e madhe por megjithatë ka qenë në përdorim.

Një armë e kemi të konfiskuar, dhe kjo është edhe diçka që ne do të punojmë më shumë në parandalimin e krimit. Deri tani kemi 53 raste, 2 raste të dhunës në familje, që po ta krahasojmë me vitin paraprak, në të njejtën peridhë kohore, del që kemi një rast më pak.

Duhet të jemi pjesëmmarrës të gjithë sa u takon shkollave, por unë kisha kërkuar edhe nga këshilli i prindërve por edhe drejtoria e arsimit, ti klasifikojmë personat që janë përgjegjës nëpër shkolla, që në rast se kemi vjedhje nëpër shkolla t’a kemi më të lehtë kapjen e personave.

Sa i takon sigurisë në trafik, jemi duke punuar mjaft shumë, duke u mbështetur edhe nga niveli rajonal dhe jemi duke vepruar në bazë të një plani, 362 gjoba vetëm stacioni i Shtimes i ka shqiptuar për kundërvajtje të ndryshme.

Kemi edhe një plan tjetër, që mundemi me kontribu, planin për shkeljen e këmbësorëve, këtu në Shtime fatmirësisht nuk kemi pas raste të tilla, por do të punojmë me shperndarjen e fletushkave.

Tash për tash nuk kam diqka për të shtuar, por do të ndërlidhem gjatë diskutimit.

**Skender Dauti**: Përshendetje për ju antarë të KKSB-së.

Dua të ju rikujtoj që komuna e Shtimes i ka të gjitha planet operative, por duhet të ripërtrihen. Është edhe një lajm i mirë, pasi që në prill fillon regjistrimi i popullsisë, ku do të futen të gjitha të dhënat e popullsisë, ekonomia familjare dhe do të kemi të dhëna pak më të qarta, mbi bazën e të dhënave do të hartohen edhe ripërtrihen edhe planet operative, që do të jetë një e mirë e komunave por edhe e gjithë shtetit. Vlenë të theksohet se mbi bazën e një vendimi të kryetarit të komunës, do të hartohen dhe ripërtrihen plane, këtë javë shpresojmë që ta kemi edhe një takim në fshatim Pomozotin, brigada e mbrojtjes civile, ku për së afërmi do të njoftohemi me rrethanat dhe ushtrimet që ata afrojnë.

Në janar kemi pas disa të reshurat të shiut, ku si pasojë kemi pasur përmbytje të tokave bujqësore në Vojnofc, ka disa dëme në të mbjellurat e grurit, ekipi për vlerësimin e dëmeve ka bërë vlerësimin, kurse sa i përket dëmeve tjera, janë dëme të vogla që nuk qojnë shumë peshë rreth qështjeve të sigurisë.

**Xhavit Bungu:** Ju përshëndes dhe uroj që ky vit të jetë i mbarë e me suksese!

Në secilin sektor janë shqetësuese këto probleme që po i trajtojmë, po për atë jemi të thirrur që t’i ndajmë nëpër sektorë. Mua më shumë më shetqson pjesa e shkollës, rastin e caralevës nuk e pasna kuptu edhe pse jam në këshillin e prindërve por kam qenë në takimin që ta thirri drejtoresha për problemin e gjimnazit dhe ka pasur edhe një tjetër poblem që nxënësat u rrahën. Një që më vie shumë keq, është që nuk mundem me e mbajt një takim me kryetarët e këshillave të shkollave, e formova një grup dhe i thirri s’di sa herë mirëpo nuk përgjigjen, nuk di edhe ku me i taku, në njëfarë mënyre jemi edhe të papërgjegjshëm.

Kur një fëmijë bënë probleme të shpeshta në shkollë, fyerje, sharje me ndonjë lloj arme të ftohët dhe rrihet me nxënës të tjerë, prindin e thirr arsimtari, aj nuk lajmërohet dhe thot jo se nuk kam kohë, me kaq pra arsyetohet, s’kam kohë me u marr, unë e kam qu në shkollë, ka raste që kanë than. A ka mundësi që në këto raste edhe drejtoria me e denoncu prindin e atij fëmijës njëherë, pasiqë prindi nuk po reagon dhe në njëfar mënyre po jep dorëheqje prej fëmiut, tani nga ana tjetër, fëmija nuk po i len ato veprime po vazhdon.

**Faruk Beqa**: Unë edhe Vlora ishim dje në një punëtori nga OSBE, në gjimnazin këtu në Shtime dhe në bisedë me drejtoreshën dhe zv.drejtoreshën, fatkeqësisht e kuptova se çka është duke ndodhur kohëve të fundit, që po kemi edhe vjedhje të shkollave. Me 5 janar kur kishte ndodhur vjedhja, ishte demoluar e gjithë zyra. Dhe komandat sa kisha mundësi t’a vërej, është identifikuar personi dhe pak a shumë dihet sakt se kush është shkaktar i kësaj. Gjatë një biseda që kisha pak më parë në zyre, me një qytetarë i cili nuk jeton në kosovë, i tregova për gjendjen e shkollave, por me thënë të drejtën edhe ai më tregoi që këto gjëra shpesh ndodhin edhe në Suedi.

Kam ndëgju edhe për vjedhjen e disa lopëve. Komandant nëse mundesh me na tregu se pse nuk kapen këta persona dhe ta marrin denimin e merituar. A nuk guxon me reagu policia, sepse unë e di dhe besoj që nuk është ashtu.

**Haxhi Behluli**: Kjo çështë e hetimeve është pak interesante, te çështja e vjedhjes së lopëve, shpesh herë kur na mungojnë dëshmitë, sepse pa i pas më deshmi të sakta gjygjtari nuk e pranon. Ndërsa te vjedhja në shkollë, personi përmes rrjeteve sociale i thot shoqnisë së tij shkruni që edhe unë jam aty, ndërsa është vërtetu që ai ka qenë jasht vendit, është vërtetuar edhe në kufi. Por është një rrjet që ne jemi duke e hulumtu.

Sa i takon sikurisë në shkollë, ne e kemi një plan, por nga java e ardhëshme do ta kemi edhe një plan tjetër, por është mirë që shkollat të kenë edhe roje.

**Xhavit Bungu**: E di që në Suharekë i kanë të vendosta rojet fizike, kanë bërë sigurim shtesë. Ku pronari i Golden Eagle i ka sponzorizu në mënyrë vullnetare.

Por problem tjetër në shkolla mendoj që është edhe mungesa e punëtorëve teknik.

**Faruk Beqa**: Çështja e rojeve është biseduar edhe në nivel të Kosovës, por duhet të organizohet në mënyrë të veçantë. Edhe unë jam i brengosur me gjithë këto çështje.

**Haxhi Behluli**: Sa u takon këtyre shqetësimeve, thuajse të gjitha komunat i kemi. Ne e kemi një sistem, po ta provojmë tani e masim edhe kohën e reagimit të policisë në stacionin tonë dhe komuna jonë e ka një kohë të reagimit shumë të mirë. Unë ju kërkoj llogari në fund të muajit çdo herë, a ka shku patrolla, çfarë veprime ka ndërmarrë.

**Albert Ramadani:** Unë kam edhe një kërkesë sa i takon vendosjes se kamerave në xhami për shkak të ndonjë vjedhje që mund të ndodhin edhe aty, por edhe vendosjen e kamerave në vende të ndryshme si nëpër shkolla, por duhet të dihet saktësisht vendet dhe se sa kamera nevoiten në total.

**Skender Baftiu:** Para disa javëve, kanë ardh një grup prej diku 5 apo 6 persona, nga komuniteti ashkali, a janë të Shqipërisë a s’di, kur kanë filluar njerëzit të dalin nga xhamia, këta i shfrytëzojnë këto momente emocionale për me ju dhanë diçka, kanë filluar me u rrok, e kjo nganjëherë është shqetësim por edhe pengesë, sepse formën se si kërkojnë ata nuk është e mirë.

**Haxhi Behluli**: Kamerat dhe alarmet, jo pak po 100% çështja e policisë tash po varet nga kamerat. Nëse në një rast që ka, i përdorin armët, por atë që e kap kamera, ai shkon, e dërgojmë të gjygjtari me inqizim, a e pranon ai veprën apo jo, përmes kamerave ka fakte.

**Faruk Beqa**: Ishin disa alarme të vendosta nëpër shkolla, por sipas informatave, nëse nuk gjindet dikush ne objekt, kush të intervenon, pasi ska kush përgjigjet?

**Haxhi Behluli**: Disa banka në Ferizaj, i kanë të vendosta alarmet, por ato kanë financuar vet dhe janë të lidhura direkt me polici. Edhe për shkolla, komunat duhet të marrin një vendim apo marrëveshje dhe të lidhen me bazën e policisë, në momentin që hyn dikush në shkollë alarmi aktivizohet dhe ja jep sakt lokacionin.

**Xhavit Bungu**: Edhe te parku kishte qenë mirë të vendoset ndonjë kamerë, por pak të mshifen, jo bash publike. Është shumë problem, se sa herë rregullohet parku, ai prap shkatrrohet, por edhe prej mbeturinave.

**Faruk Beqa**: Ne e kemi edhe temën e tretë për ta diskutuar, por Bajram Gashi më tregoi që e ka të pamundur të vije sot, por në një takim tjetër të radhës do të vij. Pikën e tretë që është më radhe e kalojmë për herën tjetër, raportet më ka thanë që do t’i dërgon.

**Skender Dauti**: U cek shumë, që nëpër institucione shkollore të vendosen kamera e alarme, u cek gjithashtu edhe nga kryetari i këshillit të prindërve, që prinderit nuk po vijn, vij ata vijn, se edhe unë kam qenë. Por baza që të vijnë ata, duhet ta keni ju një raport, se ku qëndron gjendja më e rënduar, cilat janë problemet dhe çka mund të veprohet, pastaj të na ftoni edhe neve dhe sigurisht do tu bashkangjitemi. Sipas të dhënave gjendja më e rënduar është në shkollat në Shtime, të dhënat mundesh ti marrësh lehtë, nëpër drejtori, se cilat janë ato klasë, cilat janë problemet, psh cili ka mungesa më shumë.

**Xhavit Bungu**: Kjo është shumë me vend, unë i kam raportet shumë mirë me drejtoritë e shkollave.

**Faruk Beqa**: Ne duhet ta konkretizojmë tash takimin, njëra prej rekomandimeve është arsimi dhe do të jetë një takim me prindër. Nevoja është që t’i aktivizojmë prindërit, pasi që duhet të jenë pjesë aktive e procesit dhe së bashku ne, do të bashkëpunojmë.

Njëherë po e caktojmë një takim me kryetarë të këshillave, ose edhe nëse mendoni me i ftuar prindërit e njërës shkollë, e kështu me radhë.

Është mirë që ta kemi edhe një raport nga mbledhjet e KKSB-së, se kush po mungon., pasiqë po mungojnë shumë vazhdimisht, e ky takim nuk është i parëndësishëm dhe se askush nuk është i pazëvendësushëm.

Falemnderit shumë për pjesëmarrje dhe mirupafshim herën tjetër!

**Mbledhja ka përfunduar në ora 15:40**

 **Procesmbajtës:**

 **Vlora Hyseni**